
חקיקה שאוזכרה: 

חוק הביטוח הלאומי [נוסח משולב], תשנ"ה-1995
החלטה

1.
בתביעה שלפנינו מר דמיטרי גרשקוביץ (להלן: התובע) עותר להכיר באירוע דחק חריג בעבודתו ביום 12.1.22 כפגיעה בעבודה כמשמעה בחוק הביטוח הלאומי [נוסח משולב], התשנ"ה-1995 (להלן: החוק). השאלה העומדת לדיון היא האם, כטענת התובע, ביום 12.1.22 התרחש ויכוח בינו ובין מנהלו אשר הוביל להתפתחות אוטם שריר הלב ביום 13.1.22.
רקע עובדתי

2. 
התובע, יליד 1980, מועסק מיום 3.2.2014 בחברת טכנולוגית להבים בע"מ בתפקיד מפעיל מכונת CNC (להלן: המפעל). מנהלו של התובע היה מר יבגני ורטלניקוב. במועד הרלוונטי התובע הדריך את העובד דן ריבקינד, עוזר מפעיל מכונת CNC, שהיה בתהליך למידה וחניכה.

3. 
ביום 5.5.22 התובע הגיש למוסד לביטוח לאומי (להלן: הנתבע) תביעה לתשלום דמי פגיעה והודעה על פגיעה בעבודה בגין אירוע מיום 12.1.22. במכתבו מיום 22.6.22 דחה הנתבע את התביעה בנימוק שלא הוכח קיום אירוע תאונתי חריג שאירע לתובע תוך כדי ועקב העבודה והביא להתפתחות האוטם.

4.
לגרסת התובע, ביום 12.1.22 עבד משמרת בוקר, כשהוא מדריך את העובד דן ריבקינד (להלן: דן). בשעה 14:00 לערך התובע הבחין בחלק פגום וקרא למנהל המחלקה מר יבגני ורטלניקוב (להלן: יבגני או המנהל). לאחר שדיווח ליבגני על התקלה, התגלע ויכוח חריג בין התובע ומנהלו, שנמשך כ-20 דקות, בנוכחות העובד דן; המנהל האשים את התובע בגרימת נזק לחלק יקר (עלות החלק שנפסל עשרות אלפי דולרים), אמר שזו אחריות של התובע והמקרה יתועד בתיק האישי; בשעה 15:30 לערך התובע החל לחוש כאבים בחזה, הוא נח והכאבים חלפו. התובע המשיך בעבודתו עד לשעה 16:10. התובע אמור היה לעבוד בשעות נוספות, אבל בגלל הכאבים והדחק הנפשי הוא סיים את המשמרת. למחרת ביום 13.1.22 התובע עבד משמרת בוקר והחל את עבודתו בשעה 07:00. הכאבים ליוו אותו לסירוגין. עם תחילת המשמרת הכאבים החריפו מאוד והתובע פונה באמבולנס לבית החולים, שם אובחן שלקה באוטם שריר הלב.

ההליך בבית הדין

5. 
התובע העיד לעצמו, וכן העיד מטעמו העובד דן. מטעם הנתבע העידו המנהל יבגני והממונה על בטיחות במפעל, הגב' שני ינאי (להלן: שני). כמו כן, עמדו לפנינו ההודעה שגבתה חוקרת הנתבע מהתובע ביום 11.5.22, ההודעות שגבתה החוקרת מהמנהל יבגני ומהממונה על בטיחות שני ביום 8.5.22, ותמליל שיחה של חוקרת הנתבע עם דן. 

המסגרת המשפטית 

6. 
כאשר מבוטח מבקש להכיר באירוע לב כתאונת עבודה, כהגדרתה בסעיף 79 לחוק, לא די בכך שאירוע הלב התרחש תוך כדי העבודה. על מנת לקבוע כי מדובר בפגיעה בעבודה, על המבוטח להוכיח קיומו של אירוע תאונתי עקב העבודה. המבחן הנוהג בפסיקה להיותו של אוטם שריר הלב תוצאה של תאונת עבודה, הינו מבחן "המאמץ החריג", לאמור: נדרש להוכיח שלאוטם שריר הלב קדם אירוע בעבודה אשר גרם למבוטח למאמץ גופני חריג או לדחק חריג (עב"ל (ארצי) 25208-01-23 מסראווה – המוסד לביטוח לאומי, פסקה 13 (20.5.24)) (להלן: עניין מסארווה). 

7. 
בענייננו, התובע טוען כי אירוע הלב נגרם עקב מאמץ נפשי (דחק) חריג, ולכן עליו להוכיח, במאזן ההסתברויות, קיומו של אירוע אובייקטיבי שאירע עקב העבודה ותוך כדי העבודה (להלן: אירוע היסוד). בנוסף עליו להוכיח שנגרם לו דחק חריג בעקבות אותו אירוע יסוד (סובייקטיבי). בשונה ממאמץ פיזי חריג, לא נדרש בהכרח כי אירוע היסוד יהיה חריג, שכן החריגות נבחנת ביחס לדחק שנגרם כתוצאה ממנו. אולם, "רק בהתקיים שניהם יחד ניתן לקבוע כי נגרם לאדם דחק חריג כתוצאה מהעבודה ולמנות מומחה לבחינת סוגיית הקשר הסיבתי בין אותו דחק חריג לבין אירוע הלב" (עניין מסארווה, פסקה 15).
דיון והכרעה
8.
לאחר שנתנו דעתנו לטענות הצדדים ולכלל הראיות שהוצגו בפנינו, הגענו למסקנה שהתובע עמד בנטל השכנוע להראות כי שההתרחשות שתיאר במהלך המשמרת ביום 12.1.22 עולה כדי אירוע יסוד, ושוכנענו שהתובע חווה דחק חריג בשגרת עבודתו.

הוכח קיומו של אירוע אובייקטיבי שאירע לתובע עקב העבודה ותוך כדי העבודה

9.
אין חולק שהתובע עבד משמרת בוקר ביום 12.1.22. מדו"ח הנוכחות לחודש ינואר 2022 עולה שהתובע התחיל את המשמרת בשעה 06:34. אף הוכח לפנינו, כי דן היה מתלמד של התובע, וכי התובע הדריך את דן באותה משמרת. כך אנו קובעים על יסוד גרסת התובע, העולה כבר בהודעה לחוקרת, ומקבלת חיזוק בעדותו של דן (עמ' 12 לפרו' מיום 9.6.24, ש' 6 ואילך). דן מסר גרסה זו בשיחה עם חוקרת הנתבע (ש' 30), כאשר ציין שזכור לו האירוע שהתרחש בחודש ינואר 2022. דן לא זכר את התאריך המדויק, אך לדבריו יום לפני שהתובע לקה בלבו הם עבדו ביחד במשמרת בה התעורר אותו ויכוח בין התובע והמנהל. מנגד, המנהל יבגני ציין בחקירתו הנגדית, כי אינו זוכר אם התובע היה מדריך של דן (עמ' 3 לתמליל מיום 2.2.25, ש' 6- 13), כך שגרסת התובע לא נסתרה.

10.
על פי גרסת התובע, הוא ודן עבדו על מכונת CNC משעות הבוקר. התובע חנך את דן בעבודה על המכונה הספציפית. בשעה 14:00 לערך התובע הבחין בחלק פגום בייצור (עמ' 7 לפרו' מיום 9.6.24, ש' 1 ואילך). התובע תיאר את התקלה כחלק שנפסל, רכיב עם מדרגה (שם, עמ' 9, ש' 1- 2). כך גם עולה מדבריו של דן בשיחה עם חוקרת הנתבע (ש' 36- 38; ראו גם עדותו בעמ' 12 לפרו' מיום 9.6.24, ש' 15- 20). התובע פנה אל המנהל יבגני, והם עמדו ודיברו ליד המשרד של יבגני במבנה 7- 8 (סע' 9 בעמ' 1 לתצהיר; עמ' 7 לפרו' מיום 9.6.24, ש' 14- 17; עדותו של דן בעמ' 12, ש' 22 ואילך). לאחר מכן, כך לגרסת התובע, "רבתי עם יבגני מנהל מכונות" (הודעה לחוקרת, ש' 15). התובע תיאר בהודעתו לחוקרת את הוויכוח שהתפתח ביניהם כאשר יבגני "לא צעק אבל הוא אמר לי שאני אשם ואני לקחתי את זה ללב. אני צעקתי כי זה עצבן אותי ויכול להיות שבגלל הבעיה הזו יזרקו אותי הביתה" (הודעה לחוקרת, ש' 17- 19; ראו גם עדות התובע בעמ' 7 לפרו' מיום 9.6.24, ש' 16 ואילך). בשיחה עם חוקרת הנתבע מסר דן גרסה דומה מאוד לגרסת התובע, כאשר ציין שהתובע והוא פנו ליבגני שאמר להם "אתם אשמים, ועכשיו חלק ייפסל, זה יכנס לכם לתיק האישי, כאילו הכניס אותנו קצת ללחץ" (ש' 41- 43, 65, 69; ראו גם עדותו בעמ' 12 לפרו' מיום 9.6.24, ש' 22- 27; עמ' 13, ש' 1- 4, 14). בתצהירו ציין התובע, כי הוויכוח בינו ובין יבגני היה "בטונים גבוהים ומאשימים" (סע' 9 בעמ' 1 לתצהיר; עמ' 7 לפרו' מיום 9.6.24, ש' 31- 32). בעדותו בבית הדין ציין התובע, כי הוויכוח נמשך כ- 15 עד 20 דקות (עמ' 7 לפרו' מיום 9.6.24, ש' 35) ויבגני היה עצבני (שם, ש' 32; עמ' 8, ש' 14). התובע העיד, כי "בטונים גבוהים הוא [יבגני – מ"ש] האשים אותנו, ואז אני גם העליתי את הטונים כי היה לי כואב, כי לא אני פסלתי את החלק והוא מאשים אותי. זה לא בסדר" (עמ' 7 לפרו' מיום 9.6.24, ש' 32- 33). חוקרת הנתבע שאלה את דן אם היו צעקות במהלך הוויכוח בין התובע ויבגני והשיב "הוא צעק עלינו" (ש' 57, 78, 81) (השתלשלות הדברים עד כה תכונה להלן: אירוע היסוד). לאחר מכן, התובע ודן עברו לעבוד עם מכונה אחרת במפעל, וזאת עד סיום המשמרת (עדות התובע בעמ' 8 לפרו' מיום 9.6.24, ש' 2). 

11.
יבגני העיד לפנינו, כי בתקופה הרלוונטית לאירוע היסוד הוא מילא תפקיד ממלא מקום מנהל ייצור/ מכונות (עמ' 2 לתמליל מיום 2.2.25, ש' 1). בהודעתו לחוקרת הנתבע וגם בעדותו בבית הדין ציין יבגני שאינו זוכר את יום האירוע ואינו זוכר את הוויכוח כפי שטען לו התובע (הודעה לחוקרת, ש' 9, 16; עמ' 2 לתמליל מיום 2.2.25, ש' 4, 6; עמ' 6, ש' 8- 29). יבגני אישר בעדותו שעלות החלקים שמיוצרים במפעל היא גבוהה מאוד, בין 20 ל- 40 אלף דולר לכל חלק (עמ' 2 לתמליל מיום 2.2.25, ש' 32- 35). לדברי יבגני, כל תקלה מתועדת במפעל, והוסיף, כי תקלות מסוג זו שתיאר התובע אינן מתועדות בתיק האישי של העובד (עמ' 5 לתמליל מיום 2.2.25, ש' 28- 33). יבגני העיד, כי תקלה אינה באחריות של עובד הייצור, שכן המכונה מייצרת את החלק ואם יש פגם, מדובר בתקלה מכאנית (עמ' 2 לתמליל מיום 2.2.25, ש' 22- 25). 

12.
לטעמנו, עדותו של יבגני, אשר לא זכר את האירוע, מעוררת תמיהה. נבהיר: יבגני לא העיד שאינו זוכר את עוצמת הוויכוח או שאינו זוכר את תוכן הדברים שנאמרו, אלא שכלל אינו זוכר התרחשות של אירוע כפי שתיאר התובע. גם בהודעה לחוקרת הנתבע, שנגבתה ארבעה חודשים לאחר אירוע היסוד, יבגני טען, כי "לא היה שום דבר" (ש' 9, 16). זאת ועוד: יבגני חזר והעיד בבית הדין, כי ניתן לבדוק את הרישומים במפעל בנוגע לאותו אירוע. בהינתן שיבגני זומן לעדות בבית הדין מטעם הנתבע, מצופה היה שיבדוק את הרישומים במפעל מבעוד מועד. נסכם ונאמר, כי גרסתו העמומה והכללית של יבגני אינה מעוררת אמון, ולכן התקשינו לבסס ממצא עובדתי על העדות שמסר בבית הדין או בהודעה לחוקרת הנתבע. נוסיף, כי גם אם נניח, כפי שהעיד יבגני, שחלק פגום מהווה תקלה במכונה והעובד אינו אחראי לכך, הרי שמעדותו של יבגני עלה שתקלות מסוג זה מתועדות במפעל, גם אם אינן נרשמות בתיקו האישי של העובד. בכל מקרה, אין באמור כדי לשלול את גרסת התובע בנוגע לתוכן הוויכוח בינו ובין המנהל. ייתכן שבלהט הוויכוח יבגני אמר לתובע שהוא אשם בתקלה, ואף ייתכן שהתובע הבין מדברי יבגני שמוטלת עליו האחריות לתקלה.

13.
מהעדויות שנשמעו לפנינו אכן הוכח שעלות חלק שמיוצר במפעל היא עשרות אלפי דולרים. לאמור נוסיף, כי בהתאם למכתב שהמציא המפעל לתיק בית הדין ביום 12.2.25, ביום האירוע 12.1.22 היו שתי מכונות תקולות במפעל שדרשו הגעת טכנאים לתיקון. אומנם לא הוצג תיעוד ביומן אירועים במפעל בנוגע לתקלה שגרם התובע או החלפה של חלק פגום. אולם, נוכח התרשמותנו מאמינות גרסתו של התובע, אשר קיבלה כאמור חיזוק בעדותו של דן, אנו סבורים כי די במכתב המפעל בנוגע לתיעוד שתי תקלות במכונות במפעל כדי שיהיה בכך סיוע לגרסת התובע.
14.
נעיר כאן, כי לא מצאנו לתת משקל להבדלי הגרסאות בנוגע להרמת הטונים בוויכוח בין התובע ויבגני. שוכנענו, כי התובע עמד בנטל להוכיח קיומו של ויכוח בינו ובין המנהל יבגני במהלך המשמרת ביום 12.1.22. אומנם בהודעה לחוקרת ציין התובע שהוא צעק אך יבגני לא הרים את הקול (ש' 17- 18, 35- 36), בעוד שבעדותו בבית הדין ציין התובע, כי יבגני דיבר בטונים גבוהים. גם דן ציין בשיחה עם החוקרת שהיו חילופי צעקות בין התובע ויבגני (ש' 57, 78, 80). בתצהירו ובעדותו בבית הדין ציין דן שיבגני דיבר בטון גבוה (סע' 6 לתצהיר; עמ' 12 לפרו' מיום 9.6.24, ש' 29, 33). לטעמנו, לא מדובר בסתירה, והתרשמנו כי להט הוויכוח בא לידי ביטוי בסגנון הדיבור או בנימה כעוסה, ואף בהרמת הטונים, אשר מצדו של יבגני לא עלתה כדי צעקות של ממש. 

15.
עוד עולה מחומר הראיות, כי ביום האירוע 12.1.22 התובע אמור היה לעבוד בשעות נוספות. כך עולה מרישומי המפעל, שכן התובע היה רשום להסעה מאוחרת לאחר עבודה בשעות נוספות. יחד עם זאת, אין חולק כי התובע לא עבד באותו היום בשעות נוספות כמתוכנן. התובע סיים את יום עבודתו בשעה 16:14. מן האמור ניתן להסיק, כי התובע אכן לא חש בטוב והוויכוח עם יבגני השפיע עליו עד כדי כך שלא היה מסוגל להמשיך לעבוד בשעות נוספות. לפיכך, אנו מקבלים את גרסת התובע בתצהירו, כי "לאחר הוויכוח עם המנהל, הרגשתי כאבים בחזה שנמשכו לפרק זמן מסוים, לכן נחתי קצת והכאבים חלפו. לאחר מכן המשכתי בעבודתי עד לשעה 16:10 בערך, כשהכאבים היו מופיעים לסירוגין" (סע' 3 לתצהיר בעמ' 2).

16.
למחרת, ביום 13.1.22, התובע התחיל את המשמרת בשעה 06:38. על פי דו"ח הנוכחות, שעת היציאה היא 07:41 בציון כוכבית, אשר ככל הנראה משקפת השלמה של הדיווח בדיעבד. בהודעה לחוקרת הנתבע ציינה שני, ממונה בטיחות במפעל, כי "כבר בהתחלת המשמרת בבוקר ב- 06:30 הוא [התובע – מ"ש] אמר שהוא לא חש בטוב ויש לו לחצים בחזה" (ש' 6- 7). לדבריה, מנהל המשמרת קרא לשומרים שהגיעו עם דפיברילטור, התובע קיבל טיפול רפואי ראשוני ואז פונה באמבולנס לבית החולים (ש' 9- 12). בהתאם לדו"ח מד"א, ביום 13.1.22 בשעה 07:11 התקבלה הודעה במד"א. אמבולנס הגיע למפעל בשעה 07:25. התובע הובהל למרכז הרפואי לגליל בנהריה, שם אובחן כסובל מאוטם שריר הלב ועבר צנתור.

17.
על יסוד הרשומה הרפואית והרישום בדו"ח הנוכחות, אנו מקבלים את גרסת התובע, כי בתחילת המשמרת ביום 13.1.22 הוא לא חש בטוב, וכדבריו: "חזרו הכאבים הלוחצים בחזה אך הפעם הם החריפו מאוד" (סע' 6 בעמ' 2 לתצהיר).

18.
סיכום ביניים: על יסוד האמור לעיל אנו קובעים, כי ביום 12.1.22 עבד התובע במפעל משמרת בוקר כשהוא חונך את העובד דן. בשעה 14:00 לערך הבחין התובע בחלק פגום, פנה למנהלו יבגני ודיווח לו על התקלה. יבגני ראה בתובע אחראי לתקלה, ובין היתר אמר לתובע שהדבר עלול להיות מתועד בתיק האישי. בין התובע ויבגני התגלע ויכוח שנמשך כ- 15 עד 20 דקות (להלן: אירוע היסוד). יבגני דיבר אל התובע בטונים גבוהים ובנימה מאשימה. התובע היה לחוץ ועצבני, ואף צעק במהלך הוויכוח. החלק הפגום, ששוויו עשרות אלפי דולרים, נלקח לבדיקה. התובע חש כאבים בחזה, נח קצת עד שהכאבים חלפו ועבר לעבוד על מכונה אחרת. התובע סיים את המשמרת בשעה 16:00 לערך, ולא עבד בשעות נוספות כפי שתוכנן לעבוד באותו היום מאחר שלא הרגיש טוב.

הוכח קיומו של דחק חריג בעקבות אירוע היסוד

19.
על פי ההלכה הפסוקה, קיומו של דחק נפשי חריג נבחן באופן סובייקטיבי עבור התובע הספציפי, אך נדרשות ראיות אובייקטיביות להוכחת חריגות הדחק, וככלל לא די לעניין זה בעדות המבוטח (עב"ל (ארצי) 458/99 פלבסקי מאיר – המוסד לביטוח לאומי, פסקה 8 (11.3.2002)). היקפה של הדרישה הראייתית להוכחת הטענה לדחק עשוי להשתנות בהתאם לאופיו של אירוע היסוד, לאמור: "ככל שחריגות אירוע היסוד שהוכח קיצונית יותר, כך ניתן יהיה להקל בהיקף הדרישה לראיות אובייקטיביות, אשר יעידו על הדחק החריג שנגרם למבוטח בעקבות אירוע היסוד" (עניין מסארווה, פסקה 19).
20.
לגרסת התובע, בעבר מעולם לא היו לו ויכוחים בעבודה, ואירוע היסוד הוא הפעם הראשונה שבה התווכח עם המנהל שלו (סע' 7 בעמ' 2 לתצהיר). לדבריו, "אין לי ויכוחים וגם אסור להתווכח ולריב" במפעל (הודעה לחוקרת, ש' 38). מעדותו של דן עלה, כי התובע עובד קפדן, רציני ואחראי (סע' 5 לתצהיר; עמ' 12 לפרו' מיום 9.6.24, ש' 30- 31; עמ' 13, ש' 25). דן תיאר את התובע כאדם רגוע שאינו נוטה להתעצבן במקום העבודה (סע' 11 לתצהיר). 

21.
קבענו לעיל, כי אנו מאמצים את גרסת התובע, שיבגני האשים אותו בגרימת הפגם בחלק שיוצר במכונה, ואף אמר לו שהאירוע יתועד בתיק האישי. גרסת התובע נתמכה בעדותו של דן, אשר היה עד לוויכוח. התובע ודן שהעיד מטעמו הותירו עלינו רושם מהימן. אנו סבורים, כי ניתן ללמוד על חריגות אירוע היסוד מתוכן הדברים שהמנהל יבגני הטיח בתובע. בהודעתו לחוקרת הנתבע ציין התובע "אני צעקתי כי זה עצבן אותי" (ש' 18, 35), ובתצהירו תיאר "לחץ נפשי, חרדה ומתח שבאו לידי ביטוי באותו ויכוח" (סע' 10 בעמ' 1 לתצהיר). דן תיאר את התובע כמי ש"נכנס קצת ללחץ" (ש' 46, 70, 84), והוסיף "גם אני נלחצתי מזה" (ש' 92, 96, 121). בהמשך שיחתו עם חוקרת הנתבע דן העריך את תחושתו של התובע באומרו: "ברגע שמתחילים לצעוק על בן אדם שחלק עולה שלושים אלף דולר, שרוצים להפיל את זה עלינו ושזה יכול להגיע לפיטורים ולתיק האישי, ובן אדם שעובד שם כמעט שמונה שנים, בטח שהוא נלחץ" (ש' 109- 112). דן הוסיף, כי התקלה בחלק קשורה למשמרת הקודמת במפעל. לדבריו, הוא והתובע הסבירו זאת ליבגני, אבל "ניסו להפיל את זה עלינו" (ש' 51, 54,71- 72).

22.
ניתן להניח, כי אמירה בנוגע לתיעוד בתיק האישי של העובד ועלותו הגבוהה של החלק שנפסל עלולים לגרום לדחק נפשי, ועובד אף עשוי לחשוש לאבד את מקום עבודתו על רקע אירוע כזה. יתר על כן, מעדותם של התובע ודן עולה, כי סברו שלא מדובר באחריות שלהם, כי אם של המשמרת הקודמת, אך יבגני סירב להקשיב להסבר של התובע. במצב דברים זה, הטלת האחריות על התובע נתפסה בעיניו כלא מוצדקת, ויש בכך כדי לגרום למתח נפשי נוכח אי הבנה ותקשורת לקויה עם המנהל. 

23.
לדברי דן, כאשר התובע הלך הביתה בסוף המשמרת ביום 12.1.22 הוא היה "אדום, הוא היה לחוץ" (שיחה עם החוקרת, ש' 89- 90, 117). בתצהירו ציין דן, כי התובע "היה עצבני, לחוץ וכעוס והגוף שלו היה רועד וכל הפנים שלו היו אדומות והוא לא נראה טוב" (סע' 6 לתצהיר).

24.
לא נעלם מעינינו, כי בעדותו ציין התובע, כי בעבר היו לו שניים עד שלושה מקרים של פסילת חלק (עמ' 8 לפרו' מיום 9.6.24, ש' 24). הנתבע טען בסיכומיו, כי הואיל ולא מדובר במקרה ראשון, האירוע לא עולה כדי אירוע חריג. אין בידנו לקבל את עמדת הנתבע, ונסביר. ראשית: התובע עובד במפעל משנת 2014. שלושה מקרים של חלק פגום שנפסל בתהליך הייצור במהלך תקופת עבודה של קרוב ל- 10 שנים, נחשבים עדיין אירועים יוצאי דופן וחריגים. שנית, במקרה של דחק נפשי לא נדרש בהכרח כי אירוע היסוד יהיה חריג, שכן החריגות נבחנת ביחס לדחק שנגרם כתוצאה ממנו. שלישית, התובע ציין שאין לו ויכוחים וגם אסור להתווכח ולריב במפעל. כך שהאירוע בו התובע התעצבן, צעק והתווכח עם מנהלו, הוא בהחלט אירוע חריג. לפיכך, יש לתת משקל רב לתחושות ולתגובות הסובייקטיביות של התובע ביחס לאותו אירוע. 

25.
לסיכום נקודה זו, אנו קובעים כי התובע הוכיח, במאזן ההסתברויות, כי אירוע היסוד ביום 12.1.22 גרם לו לדחק חריג, וכי בעטיו של אירוע היסוד הנטען היה מתוח, לחוץ ועצבני.

סמיכות הזמנים בין הדחק החריג ובין אירוע הלב

26.
מחומר הראיות עולה, כי התובע הבחין בחלק הפגום בשעה 14:00 לערך; הוויכוח עם יבגני נמשך כ- 15 עד 20 דקות. בהודעתו לחוקרת ציין התובע: "בסביבות 15:30 הרגשתי לחצים בחזה, לא חזקים ולא דיברתי עם אף אחד, נחתי קצת ועבר לי אחרי 25 דקות והמשכתי לעבוד. זה עבר, ואז הלכתי הביתה בשעה 16:15" (ש' 20- 22; ראו גם: סע' 3 בעמ' 2 לתצהיר). למחרת, ביום 13.1.22, בשעה 06:30 לערך, עם תחילת המשמרת, חזרו הכאבים וכעבור דקות ספורות הוזמן אמבולנס. מכאן, שקיימת סמיכות זמנים בין האירוע בעבודתו של התובע ובין אירוע הלב, אשר עומד על כ- 15 שעות, ויש באמור כדי לתמוך בטענה לקשר סיבתי בין הדחק החריג ובין אירוע הלב.
גרסת התובע לאירוע של דחק חריג בעבודה לא נשללה או נסתרה במסמכים הרפואיים סמוך לאירוע הלב
27.
בהתאם לפסיקה, יש לייחס משקל רב לרישומים הרפואיים הסמוכים למועד האירוע, בהתבסס על ההנחה כי סמוך לקרות התאונה ימסור המבוטח את העובדות הנכונות על מנת לזכות בטיפול הנכון והמתאים למצבו. יחד עם זאת, יש לזכור שבכל מקרה האנמנזה היא ראיה אחת מבין מכלול הראיות ולא בהכרח יהיה לה משקל מכריע.
28.
כעולה חומר הראיות, התובע החל לסבול מכאבים בחזה ביום 12.1.22 בשעות הצהריים המאוחרות. בדו"ח מד"א מיום 13.1.22 צוין "אתמול היה כאב בחזה". בהתאם לסיכום אשפוז במרכז הרפואי גליל, התובע התקבל במיון ביום 13.1.22 בשעה 08:16. תחת תלונה עיקרית נרשם "כאב בחזה". התובע שוחרר מבית החולים ביום 16.1.22 ובסיכום האשפוז אין אזכור של אירוע בעבודה או ויכוח חריף.

29.
העובדה שאין אזכור של אירוע חריג בעבודה עשויה להחליש את גרסת התובע בדבר עוצמתו של האירוע החריג מבחינה סובייקטיבית, אולם יש לזכור כי מדובר ב"אנמנזה שותקת", שאומנם אין בה התייחסות לאופן התרחשות אירוע בעבודה, אולם היא אינה שוללת באופן ישיר את יסוד תביעתו של התובע.
30.
בעדותו הסביר התובע, כי בזמן אמת לא ידע שזו תאונת עבודה (עמ' 10 לפרו' מיום 9.6.24, ש' 5). התובע הוסיף, כי כאשר חברים מהעבודה באו לבקר אותו בבית במהלך תקופת המחלה, הם העלו בפניו את האפשרות שזו תאונת עבודה (שם, עמ' 9, ש' 21- 23). נציין בהקשר זה, כי התובע הבהיר בעדותו, כי הגיש את התביעה לנתבע באופן עצמאי, בסיוע של חבר, ללא ייעוץ או ייצוג משפטי (עמ' 10 לפרו' מיום 9.6.24, ש' 18- 25).

31.
בנסיבות המקרה דנן, על יסוד מכלול הראיות שלפנינו, לרבות רישומים ממסמכים רפואיים ממועדים מאוחרים יותר, הודעות שנמסרו לחוקרת הנתבע, הסבריו של התובע בחקירה נגדית בנוגע להעדר אזכור האירוע במסמכים הרפואיים המוקדמים, וכן עדותו התומכת של דן שהעיד מטעם התובע, כל אלה מובילים למסקנה כי הוכחה גרסתו של התובע, ויש בה כדי לגבור על האמור ברישום הרפואי.

32.
לשלמות התמונה נוסיף, כי בהתאם לדו"ח "בירור נסיבות אירוע פינוי ע"י אמבולנס דימה גרשקוביץ" שערכה שני הממונה על בטיחות במפעל ביום 3.5.22, זו הפעם הראשונה שהתובע ייחס את מצבו הרפואי לוויכוח עם יבגני ביום 12.1.22. יחד עם זאת, יש לדחות את טענת הנתבע, כי עד ליום 3.5.22 התובע לא דיווח על אירוע בעבודה. לתובע הונפקה תעודה רפואית ראשונה לנפגע בעבודה ביום 6.2.22. כמו כן, התובע מילא ביום 18.4.22 את טופס התביעה לתשלום דמי פגיעה והודעה על פגיעה בעבודה (עמ' 10 לפרו' מיום 9.6.24, ש' 29- 33; נספח ג לתצהיר). גם חלק המעסיק מולא ע"י שני הממונה על הבטיחות ביום 18.4.22. לטופס התביעה צורף מכתב "תיאור הפגיעה" הנושא תאריך 29.3.22, במסגרתו תיאר התובע "ויכוח קשה וחריף" עם המנהל יבגני. רוצה לומר: התובע לא התלונן על אירוע מיוחד בעבודה סמוך להתרחשות הוויכוח, ולא דיווח בזמן אמת לממונה על בטיחות במפעל על הקשר בין האוטם הלבבי ובין האירוע ביום 12.2.22. אולם התובע הסביר בעדותו, כי בזמן אמת לא ידע שזו תאונת עבודה, והסברו מקובל עלינו שעה שיש ראיות נוספות התומכות בכך.
33.
סיכומו של דבר: הוכח כי התובע סבל מדחק חריג ביום 12.1.22 תוך כדי ועקב עבודתו. לפיכך, יש למנות מומחה-יועץ רפואי בתחום הקרדיולוגיה על מנת שיחווה דעתו מהו הליקוי בו לקה התובע בליבו ביום 13.1.22 והאם יש קשר סיבתי בין הליקוי ובין הדחק החריג בעבודה מיום 12.1.22. 

34.
לפני המומחה-יועץ רפואי תוצג התשתית העובדתית הבאה:

א.
התובע, יליד 1980, מועסק מיום 3.2.2014 בחברת טכנולוגית להבים בע"מ בתפקיד מפעיל מכונת CNC (להלן: המפעל). 
ב.
מנהלו של התובע היה מר יבגני ורטלניקוב (להלן: המנהל יבגני). במועד הרלוונטי התובע הדריך את העובד דן ריבקינד, עוזר מפעיל מכונת CNC, שהיה בתהליך למידה וחניכה (להלן: העובד דן).

ג.
ביום 12.1.22 עבד התובע במפעל משמרת בוקר כשהוא חונך את העובד דן. בשעה 14:00 לערך הבחין התובע בחלק פגום, פנה למנהלו יבגני ודיווח לו על התקלה. יבגני ראה בתובע אחראי לתקלה, ובין היתר אמר לתובע שהדבר עלול להיות מתועד בתיק האישי. בין התובע ויבגני התגלע ויכוח שנמשך כ- 15 עד 20 דקות. יבגני דיבר אל התובע בטונים גבוהים ובנימה מאשימה. התובע היה מתוח, לחוץ ועצבני, ואף צעק במהלך הוויכוח (להלן: אירוע היסוד). 

ד.
בשעה 15:30 לערך התובע חש לחצים וכאבים בחזה. התובע נח קצת עד שהכאבים חלפו, ועבר לעבוד על מכונה אחרת. התובע סיים את המשמרת בשעה 16:00 לערך, ולא עבד בשעות נוספות כפי שתוכנן לעבוד באותו היום מאחר שלא הרגיש טוב.

ה.
למחרת, ביום 13.1.22, בשעה 06:30 לערך התייצב התובע למשמרת במפעל. עם תחילת המשמרת חזרו הכאבים בחזה. לאחר טיפול רפואי ראשוני במפעל, הוזמן אמבולנס מד"א בשעה 07:00 לערך והתובע הובהל למרכז הרפואי לגליל, שם אובחן כלוקה באוטם שריר הלב.

ו.
התובע לא עבד עד ליום 30.4.22. התובע חזר לעבודתו במפעל והוא עובד משמרות בוקר בלבד.
ז.
מצבו הרפואי של התובע, לרבות התלונות, האבחנות, הסימפטומים, הטיפולים והרגלי העישון שלו – הם בהתאם לחומר הרפואי הקיים בתיקיו של התובע.
סוף דבר

35.
החלטה בדבר מינוי מומחה-יועץ רפואי בתחום הקרדיולוגיה תינתן בנפרד.

36.
לצדדים מוקנית, בתוך 15 ימים מעת שתומצא להם החלטה זו, אפשרות לבקש מבית הדין הארצי לעבודה בירושלים כי תינתן להם רשות לערער עליה.

ניתנה היום, כ"ט אייר תשפ"ה, (27 מאי 2025), בהעדר הצדדים ותישלח אליהם. 

